Atmozfears

Tim Van de Stadt (* 5. november 1992, Enschede, Holandsko), známejší pod menom Atmozfears je holandský hardstylový DJ a hudobný producent. Projekt Atmozfears založil v roku 2008 spolu s Kevinom Keiserom a Michaelom Jessenom, ktorí neskôr trio opustili. Od roku 2013 pod menom Atmozfears vystupuje len Tim. Tim je spolu s Code Black a Toneshifterz súčasťou projektu TAC Team a ako Seth Hills tvoril piesne spolu so Sergiom van den Heuvel od 2016 do 2018. Tim sa špecializuje na tvorbu žánru hardstyle, ale pod menom TVDS vydával aj house. Počas svojej kariéry vydal množstvo EP, singlov a remixov. V súčasnosti pracuje na svojom prvom albume.
Hudobná kariéra.
Tim vyrastal v rodine hudobníkov a už ako štvorročný hral na klavíri. Netrvalo dlho, a jeho obľuba elektronickej hudby prerástla do jej tvorby. Svoje prvé piesne spravil pod pseudonymom DJ Vapor. S jeho priateľom Bartom Kuipersom pod menom BK &amp; T-mothy produkovali hudbu žánru house, neskôr obaja vydávali hudbu pod menom Paranoia. V roku 2008 sa Tim cez sociálne siete spoznal s Kevinom Keiserom a Michaelom Jessenom s ktorými sformovali trio Atmozfears. V decembri vydali cez talianske vydavateľstvo Explosive Records svoj prvý singel s názvom "The Return". Po mnohých pokusoch s rôznymi vydavateľstvami sa im v roku 2012 podarilo uzavrieť zmluvu s vydavateľstom Scantraxx a krátko na to vydali "Living For The Future EP", ktoré im umožnilo preraziť v hardstyle scéne. Na konci roku 2012 Jessen trio opustil. Vďaka spolupráci so známymi DJ-mi ako Wildstylez, Audiotricz a Adrenalize sa na scéne rýchlo stali známymi. V júni 2013 prvýkrát duo vystúpilo na známom festivale Defqon.1. Len pár dní na to vydavateľstvo Scantraxx oznámilo, že Keiser duo opúšťa. Tim sa rozhodol aj naďalej vystupovať pod menom Atmozfears a Keiser pokračoval pod novým menom "InfRno".
V rokoch 2012 a 2013 Tim pod pseudonymom TVDS vydával hudbu aj cez vydavateľstvo Monstercat, kde uverejňoval piesne žánru house. V roku 2016 spolu so Sergiom van den Heuvel založil duo ATMO. Pod týmto menom vydali len remix Hardwellovej piesne "Run Wild", keďže krátko po jej zverejnení si museli kvôli autorským právam zmeniť meno. Odvtedy duo používa meno Seth Hills. Tim bol súčasťou projektu do roku 2018 odkedy je to už sólo projekt Sergia. 
V Auguste 2016 bola na Hardwellovom poslednom festivale "I Am Hardwell - United We Are" odpremiérovaná ich dlhoočakávaná spoločná pieseň "All That We Are Living For" s vokálmi od M.Bronxa. Vydaná bola v júli nasledujúceho roku.
Na začiatku roku 2017 Tim na Facebooku uverejnil status, v ktorom obvinil Xandera Mouritisa (Energyzed) z podvodov, ktoré spravil. V minulosti boli obaja dobrí priatelia a Tim Xandera učil a podporoval v tvorbe hudby, pretože v ňom videl potenciál. Od svojich priateľov a aj od vydavateľstiev sa dozvedel, že Xander zneužil jeho dôveru a bez jeho vedomia predal Timove súbory, kicky, sample a dokonca aj celé demo piesne za niekoľko tisíc dolárov. Po čase Tim status zmazal a predpokladá sa, že došlo k dohode na súde. Na znak dobrého priateľstva, ktoré medzi nimi bolo, obaja spolu vydali na konci januára dvojitý singel "Fabric of Creation/Age of Gods". 
V roku 2017 začal vydávať svoje piesne cez vydavateľstvo Spirit of Hardstyle, ktoré založili Noisecontrollers no už rok na to ho opustil. V roku 2018 vydal hymnu festivalu Midnight Mafia s názvom "City of Dragons" a aj hymnu pre poslednú edíciu festivalu Q-Base s názvom "The Final Mission". V októbri toho roku Atmozfears v spolupráci s Demi Kanonom odpremiérovali pieseň "The Humming", ktorá je cover verziou rovnomennej piesne od írskej speváčky Enya. Tá však so svojou piesňou nebola spokojná a preto zakázala jej ďalšie použitie. Pieseň teda nemohla byť oficiálne vydaná. V roku 2019 Atmozfears v spolupráci s LXCPR vytvoril hymnu pre Decibel Outdoor Festival s názvom "Live Loud". Na začiatku roku 2020 spolu s jeho dlhoročnými priateľmi Code Black a Toneshifterz oznámil, že vytvárajú superskupinu TAC Team s premiérou na festivale "I AM Hardstyle Germany". Pod týmto menom budú nie len vystupovať, ale aj tvoriť hudbu. V marci Atmozfears oznámil, že pracuje na svojom prvom albume s názvom "[this is my story]" a plánuje ho vydať tento rok. Ešte ten istý mesiac uverejnil titulnú pieseň tohto albumu s názvom "[my story]".
Pri príležitosti 25. výročia vzniku žánru hardstyle organizácia Q-Dance na konci roku 2019 spustila hlasovanie o najlepšie piesne tohto žánru. Do top 100 sa dostali dve piesne od Atmozfearsa, a to "Release" (31.) a "Accelerate" (70.).